Зязюльчына служба  
*Яраслаў Пархута*

Юрасік у горадзе жыў, а яго баба Ніна — у сяле. Не часта бачыліся яны. А калі Юрасікавы бацькі нарэшце прывозілі яго ў сяло, — радаваліся ўсе: і баба Ніна, і ён, і яны.

Але болей — Юрасік радаваўся. У бабы Ніны былі кот Мікіта, куры-сакатухі ды каза Магдалена. Аднак з імі ён не дружбаваў. Кот любіў драпацца. Куры не даваліся ў рукі. А каза — бадалася. I Юрасік пасябраваў з Зязюлькаю, якая жыла ў ходзіках. Яна за гэта, калі надыходзіў час уставаць, будзіла Юрасіка.

Так было і на гэты раз. Толькі пракукавала Зязюлька, а Юрасік ужо зляцеў з ложка, запляскаў у ладкі і сказаў радасна:

— Зязюленька! Дзякуй, што разбудзіла. Учора абяцаў бабе Ніне памагчы маліну збіраць.

I выбег з хаты.

Баба Ніна ўжо хадзіла па садзе, зрывала з доўгіх прутоў маліну і ссыпала ў вядзерца. Маліны было многа. Яна спакусліва пахла. I Юрасік адразу прыняўся за справу. Але ягадзіны часцей траплялі ў рот, чым у вядзерца. Ды баба Ніна не заўважала гэтага.

— Слаўны ў мяне памочнічак! — хваліла яна Юрасіка — Не паленаваўся, прыбег.

Праз хвіліну пацікавілася:

— А хто цябе, унучак, разбудзіў на работу?

— Зязюлька! — адказаў Юрасік.

— Добрая птаха! — прамовіла баба Ніна — Зязюлька і мяне кожную раніцу будзіць. Каб не праспала казу Магдалену падаіць.

Баба Ніна памаўчала трошкі, а тады сказала, быццам па сакрэту:

— Зязюлька наша яшчэ і гадочкі лічыць умее. I куркам-сакатушкам, і кату Мікіту, і козачцы Магдалене — усім.

— А мне можа палічыць? — запытаўся Юрасік.

— Можа! — адказала баба Ніна. — Вось толькі скончым абіраць маліну, пойдзем у хату, тады і сам пераканаешся.

Скончылі абіраць маліну, пайшлі ў хату, селі палуднаваць. Толькі ўзяліся за лыжкі — падала голас Зязюлька. Баба Ніна прамовіла:

— Гэта яна палічыла гады нашым сакатушкам.

Калі баба Ніна прынялася мыць посуд, а Юрасік выціраў яго, Зязюлька зноў выскачыла на парожак ходзікаў і зноў закукавала.

— А гэта яна палічыла гады кату Мікіту, — растлумачыла баба Ніна. Юрасік раптам захацеў паспаць і пажадаў, каб баба Ніна расказала казку. I не абы якую, а пра Зязюльку.

— Пра Зязюльку дык пра Зязюльку, — пагадзілася баба Ніна. — Толькі гэта будзе не казка, а быль.

I стала расказваць:

— Наш кот Мікіта быў тады яшчэ малады і дужа цікаўны. Ускочыць, бывала, на шафу і чакае, калі Зязюлька пакажацца ды пачне кукаваць. Аднойчы Мікіта вырашыў злавіць Зязюльку. Не паспела яна выскачыць на свой парожак, а ён вазьмі ды як скокні, ды як схапі Зязюльку лапішчамі!.. Загайдаліся гіры, зашыпелі калёсікі, і ходзікі сарваліся са сцяны ды разам з Мікітам бразнуліся на падлогу. Уляцела я ў хату і вачам не паверыла: рассыпаліся нашы ходзікі, Зязюлька побач ляжыць, гіры ажно пад ложак закаціліся. А Мікіта сядзіць пад лавай і толькі зеркамі нахабнымі паблісквае.

— Ку-ку! Ку-ку! — зноў падала голас Зязюлька. Баба Ніна сказала:

— Гэта яна козачцы Магдалене гады палічыла. I расказвала далей:

— Сабрала я разбітыя ходзікі ў клуначак і павезла ў горад — майстра шукаць. Адшукала майстра, а ён пытаецца: «Якая ў цябе, баба Ніна, бяда стрэслася? Чаго такая маркотная?» Адказваю: «Мой кот Мікіта здуру накінуўся на ходзікі, Зязюльку ўкрасці хацеў. Вось і нарабіў псоты!..» Развязаў майстар клуначак, паківаў галавою, пацмокаў і кажа: «Не бядуй, баба Ніна, прыязджай праз тыдзень — ходзікі як новыя будуць». I праўда. Праз тыдзень у хаце зноў цікалі ходзікі, а Зязюлька гэтак кукавала, гэтак кукавала! Як зараз.

— А калі яна мне гады палічыць? — не цярпелася Юрасіку.

Дзверцы ходзікаў рыпнулі, на парожак выскачыла Зязюлька і прынялася кукаваць. Зязюлька кукуе, а Юрасік пальчыкі загінае. Яна кукуе, а ён загінае… Ды раптам Зязюлька знікла, зачыніўшы за сабою дзверцы. Юрасік сказаў:

— Чатыры! Мне налічыла Зязюлька чатыры гады!..

— Правільна! — пагадзілася баба Ніна — Табе, сапраўды, чатыры гадкі. Ты ў мяне ўжо вялікі, унучак. А таму заплюшчвай вочкі ды пастарайся заснуць. Выспішся — Зязюлька зноў разбудзіць. У яе служба такая!..